《千佛山极目》
清代·弘历

分干自岱宗，冈峦雄且秀。历城作南屏，洪荒判早就。

偶来恣揽结，望远欣所遘。驻辇傍云关，步屧跻萝岫。

初无五丁斧，石佛谁所镂。拈花或龈笑，悲物或眉皱。

其下有空洞，淙淙出乳窦。精室筑左侧，琴书芳润漱。

两树丁香花，芳菲绿阴茂。开窗纳烟霞，俯槛睇锦绣。

泰麓巢云处，延赏既已富。探奇复得此，坐久消清昼。

因悟境无穷，骋怀难尽副。